
Beszámoló
a 2025-2026 nevelési évről
Az intézmény általános adatai:

Az intézmény neve, címe: Mélykúti Bölcsőde, 6449, Mélykút, Hunyadi u. 5.

Férőhelyek száma: 48 fő

Intézményvezető: Bálint Éva

Elérhetősége: tel.: 06-70-337-1124
email: melykutibolcsode@melykut.hu

Intézményvezető-helyettes: 2026.04.30. napjáig Dervaderics-Somogyi Zsófia /2028.04.30. napjáig tartós táppénzen van/, 
Intézményvezető-helyettes helyettes: 2026. 06.01. napjától 2028. 04. 30. napjáig Czégány-Szőke Anikó

Az intézmény napi nyitvatartási ideje: 6:30 – 16:30 óráig

Az intézmény telefonszáma: 06-77-744-788

Fenntartó: Mélykút Város Önkormányzat, 6449, Mélykút, Petőfi tér 1.

Az alapító okirat szerint ellátandó feladat: 104031 Gyermekek bölcsődei ellátása
104035 Gyermekétkeztetés bölcsődében


A bölcsőde a Gyermekjóléti alapellátás részeként a gyermekek napközbeni ellátásának egyik formája. A bölcsőde a családban nevelkedő – 20 hetestől - 3 éves korú – gyermekek szakszerű gondozását és nevelését végző intézmény. Ha a gyermek a 3. évét betöltötte, a bölcsődei gondozási-nevelési év végéig maradhat a bölcsődében. A gyermekek védelméről és a gyámügyi igazgatóságról szóló 1997. évi XXXI. törvény {továbbiakban: Gyvt. 42. § (1) bekezdés értelmében, amennyiben a gyermek még nem érett az óvodai nevelésre, a 4. életévének betöltését követő augusztus 31.-ig nevelhető és gondozható a bölcsődében. A bölcsőde végezheti a sajátos nevelési igényű gyermekek korai habilitációs és rehabilitációs célú nevelését és gondozását is a gyermek 6 éves koráig. 

Szakmai célunk

A bölcsődei nevelés célja, hogy a kisgyermekek elsajátítsák azokat a készségeket, képességeket, amelyek segítik őket abban, hogy hatékonyan és kiegyensúlyozottan viselkedjenek saját kulturális környezetükben, sikeresen alkalmazkodjanak annak változásaihoz. A bölcsődei nevelés mindezt olyan szemlélettel és módszerekkel teszi, amelyek segítik a családinevelés elsődlegességének tiszteletét. A bölcsődei nevelés további célja, hogy a koragyermekkori intervenció szemléletének széles körű értelmezésével összhangban minden kisgyermekre és családjára kiterjedő prevenciós tevekénységet folytasson. A bölcsődei ellátást nyújtó intézmény, szolgáltató családbarát intézményként, szolgáltatásként hozzájárul a családok életminőségének javításához, a szülők munkavállalási esélyeinek növeléséhez. 
Bölcsődénk kiemelt feladatának tekinti, hogy a gyermekek számára megteremtett szeretetteljes, biztonságos, családias légkörben, minden gyermek saját képességei szerint fejlődhessen, megtapasztalhassa az önfeledt, szabad játék örömét, élmény és fantázia világát gazdagíthassa, mely képessé teszi őt a későbbi kreatív gondolkodásra, tovább fejlődésre. Fontos számunkra a családokkal való kapcsolattartás, igyekszünk családias, kölcsönös bizalmon és megbecsülésen alapuló kapcsolatot kialakítani. A bölcsőde a családi nevelés értékeit, hagyományait és szokásait tiszteletben tartva, lehetőség szerint erősítve vesz részt a gyermekek nevelésében - gondozásában, törekedve a gyermeki személyiség teljes kibontakoztatására, az emberi jogok és az alapvető szabadságjogok tiszteletben tartásával.

A bölcsődei nevelés-gondozás megvalósulása
A bölcsődei szakmai programjában hangsúlyos szerepet kap a nevelés-gondozás valamennyi helyzete: játék, mondóka, mese, vers, mozgás, alkotó tevékenység, egyéb tervezett tevékenységek, a tanulás és a gondozás. A bölcsődei nevelés a családi neveléssel együtt, azt kiegészítve szolgálja a gyermek fejlődését.


A bölcsődei nevelés alapelvei:
· A család rendszerszemléletű megközelítése
· A koragyermekkori intervenció szemléletének befogadása
· A családi nevelés elsődleges tisztelet
· A kisgyermeki személyiség tisztelet
· A kisgyermeknevelő személyiségének meghatározó szerepe
· A biztonság és a stabilitás megteremtése
· Fokozatosság megvalósítása
· Egyéni bánásmód érvényesítése
· Gondozási helyzetek kiemelt jelentősége
· A gyermeki kompetenciakészítés támogatása

Ellátandó tevékenység:
· Az érzelmi biztonságot nyújtó kapcsolat kialakítása a kisgyermekekkel
· A környezethez való alkalmazkodás, az alapvető kultúrhigiénés szokások és viselkedési szabályok megtanulásának segítése
· A személyiség kibontakoztatásának és az önállósulás fejlődésének támogatása
· Az önálló, aktív tevékenység támogatása
· Derűs légkör biztosítása, a bölcsődébe kerüléssel járó nehézségek lehetőség szerinti megelőzése, a gyermek támogatása a beszoktatással járó elszakadási folyamat feldolgozásában
· Egészséges, korszerű táplálkozás biztosítása
· Továbbképzési feladatok ellátása
· Beszámolók és jelentések készítése
· Foglakoztatási jogviszony: Az intézménynél foglalkoztatottak jogviszonyára a közalkalmazottak jogállásáról szóló 1992. évi XXXIII. tv. az irányadó

A bölcsődei felvétel rendje:
Bölcsődébe felvehető: minden olyan kisgyermek, akinek szülei, nevelői, gondozói valamilyen ok miatt nem tudják biztosítani a napközbeni ellátást. A Gyvt. az általános rendelkezéshez ad egy kisegítő szabályt, miszerint előnyben kell részesíteni a felvételi eljárás során azon kisgyermeket, akinek szociális- vagy egyéb ok miatt egészséges fejlődése érdekében szükséges a bölcsődei nevelés, gondozás. A továbbiakban a Gyvt. 42/A. §-a értelmében a bölcsődei felvételnél előnyben kell részesíteni azt a rendszeres gyermekvédelmi kedvezményre jogosult gyermeket, akinek szülője, vagy más törvényes képviselője igazolja, hogy munkaviszonyban vagy munkavégzésre irányuló egyéb jogviszonyban áll. Védelembe vétel esetén a települési önkormányzat jegyzője kötelezi a szülőt, hogy folyamatosan vegye igénybe a gyermekek napközbeni ellátását Gyvt. 68. § (3) bekezdés a) pontja alapján.
 A gyermek bölcsődébe történő felvételét a szülő kérheti, továbbá egyéb esetekben a szülő hozzájárulásával kezdeményezheti: 
• a területi védőnő, 
• a házi gyermekorvos, vagy a háziorvos, 
• a szociális ill. családgondozó, 
• a gyermekjóléti szolgálat, 
• a gyámhatóság.
 A szakértői és rehabilitációs bizottság szakvéleményében javaslatot tehet a sajátos nevelési igényű gyermek bölcsődében történő korai fejlesztésére. A Gyvt. 94. § (5) bekezdése alapján a települési önkormányzat által fenntartott bölcsőde ellátási területe a település lakosságára terjed ki, kivéve, ha az intézményt társulás keretében tartják fenn, vagy ha az önkormányzat az ellátást szerződésben vállalta más önkormányzat lakosságára kiterjedően is.

Bölcsődébe felvehető minden olyan kisgyermek: 
· Akinek szülei, nevelői, gondozói valamilyen ok miatt nem tudják biztosítani a napközbeni ellátást
· Előnyben kell részesíteni a felvételi eljárás során azon kisgyermekeket, akinek szociális vagy egyéb ok miatt egészséges fejlődése érdekében szükséges a bölcsődei nevelés – gondozás
· A rendszeres gyermekvédelmi kedvezményre jogosult gyermeket
· Akinek szülője vagy más törvényes képviselője igazolja, hogy munkaviszonyban vagy munkavégzésre irányuló egyéb jogviszonyban van
· A gyermek bölcsődébe történő felvételét a szülő hozzájárulásával a körzeti védőnő, a házi gyermekorvos vagy háziorvos, a család és gyermekjóléti szolgálat, a gyámhatóság is kezdeményezheti

Felvétel, beiratkozás időpontja
A bölcsődébe a gyermekek felvétele egész évben folyamatos volt, a szabad férőhelyek számának tekintetében.
A gyermekek előjegyzésbe vételét a bölcsőde vezetője végezte, előzetes Bölcsődei Felvételi Kérelemmel. 
A bölcsődei ellátást a gyermek törvényes képviselőjével kötött írásos megállapodás alapján biztosítottunk.
A gyermek életkorának és egészségi állapotának megfelelően a bölcsőde biztosította a bölcsődei nevelés, gondozás feltételeit, a szülővel/gyámmal történő fokozatos beilleszkedés lehetőségét, megfelelő textíliát és bútorzatot, megfelelő játékokat és a szabadban tartózkodás feltételeit, továbbá a bölcsődében gondozott gyermekek életkorának megfelelő egészséges táplálkozás külön jogszabályban meghatározott követelményeit. 
Az ellátásban részesülő gyermekek a NRSZH rendszerben rögzítésre kerültek, és napi jelentési kötelezettsége volt az intézménynek az ellátottakról. 
Engedélyezett férőhelyek száma: 48 fő volt.
A személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998 (IV. 30.) NM rendelet (továbbiakban: 15/1998 (IV. 30.) NM rendelet) 40. § szabályozza a bölcsődei férőhelyek számát, amely szerint a bölcsődei csoportban, gondozható gyermekek száma 12 fő. Abban a bölcsődei csoportban, melyben valamennyi gyermek betöltötte a második életévét, legfeljebb 14 gyermek nevelhető, gondozható. A beíratott és a támogatás szempontjából figyelembe vett gyermekek létszáma egyetlen alkalommal és összesen sem haladhatja meg a szolgáltatói nyilvántartásban szereplő férőhelyszámot. A bölcsődei, mini bölcsődei csoportlétszám legfeljebb a bölcsődei nevelési év végéig túlléphető, ha a bölcsődei nevelési év közben állapítják meg a gyermek sajátos nevelési igényét, illetve korai fejlesztésre és gondozásra jogosultságát, vagy a gyermek felvételére veszélyeztetettsége miatt kerül sor.
A gyermekek bölcsődei felvétele a megüresedett helyekre, illetve a szabad férőhelyek feltöltődéséig folyamatos volt, egész évben. 

A bölcsőde finanszírozása
Az állam a bölcsőde működtetéséhez normatíva formájában járul hozzá, melynek feltételét és mértékét a mindenkori költségvetési törvény tartalmazza.
A bölcsődei ellátásért igénybe vehető normatív állami hozzájárulás összegét és lehívásának módját a központi költségvetésről szóló 2025. évi LXIX. törvény tartalmazza, mely az ellátottak számát veszi figyelembe a tárgyév január 31-én beíratott gyermekek száma szerint, vagy a bölcsőde, mini bölcsőde szolgáltatói nyilvántartásban szereplő férőhelyszám 80%-a közül a kedvezőbb.  
2026. 01.31. -n, 46 fő bölcsődés korú beiratkozott kisgyermeknek tudtunk biztosítani bölcsődei ellátást, a férőhelyünk maximálisan fel volt töltve mivel ebből a létszámból 2 fő SNI-s státusszal rendelkező kisgyermek volt.
Nevelési év közben 2 fő kisgyermeknek szűnt meg az ellátása egyéb okok miatt /szülői kérésre, költözés miatt/, továbbá 2026. szeptember 1.-n óvodába távozott 30 kisgyermek. 
A megüresedett férőhelyekre folyamatosak voltak a jelentkezések - az előzetes bölcsődei kérelmek alapján – akiknek biztosítani is tudtuk a bölcsődei ellátást, illetve jelenleg is folyamatosak a beszoktatások a bölcsődei csoportokba.

A bölcsődében fizetendő térítési díjra vonatkozó rendelkezések
A Mélykúti Bölcsőde gondozási díja Képviselő-testületi döntés alapján ingyenes, amely minden évben felülvizsgálatra kerül.  
Térítési díj (étkezési díj) fizetése alól mentesülnek, illetve kedvezmények vehetők igénybe: 
· A rendszeres gyermekvédelmi kedvezményben (RGYK) részesülő családok
· A 3 vagy több gyermeket nevelő családok
· A tartósan beteg vagy fogyatékos gyermeket nevelő családok
· Azok a családok, amelyekben a szülő nyilatkozata alapján az egy főre jutó havi jövedelem összege nem haladja meg a kötelező legkisebb munkabér személyi jövedelemadóval, munkavállalói, egészségbiztosítási és nyugdíjjárulékkal csökkentett összegének 130 %-át.
A kedvezmények igénybevételéhez a szülők által benyújtott NYILATKOZAT (328/2011.(XII.29.) Korm. rendelet 6. sz. melléklete) szükséges. 

Személyi feltételek: 
A minimum személyi feltételeket a 15/1998. (IV.30.) NM. rendelet 1.sz. melléklete határozza meg. 
A 180/2025.(XI.25.) Kt.számú határozat alapján a 2026. január 01-től 2026. április 30.  napjáig a napi 8 órában foglalkoztatott közalkalmazottak száma 13 fő volt az alábbiak szerint:
1 fő bölcsődevezető (főiskolai végzettséggel)
9 fő kisgyermeknevelő (8 fő középfokú, 1 fő főiskolai végzettséggel)
3 fő bölcsődei dajka
2026. május 1-től 2026. december 3. napjáig a napi 8 órában foglalkoztatott közalkalmazottak száma 12 fő az alábbiak szerint:
1 fő bölcsődevezető (főiskolai végzettséggel)
8 fő kisgyermeknevelő (8 fő középfokú, 1 fő főiskolai végzettséggel)
3 fő bölcsődei dajka

A munkaidő beosztás havi váltásban a következőképpen alakul: 
· 2 fő kisgyermeknevelő: 6:30 – 14:30 óráig
· 1 fő bölcsődei dajka: 7:00 – 15:00 óráig
· 4 fő kisgyermeknevelő: 7:30 – 15:30 óráig
· 1 fő bölcsődei dajka: 7:30 – 15:30 óráig
· 1 fő kisgyermeknevelő: 8:00 – 16:00 óráig
· 1 fő bölcsődei dajka: 8:00 – 16:00 óráig
· 1 fő kisgyermeknevelő 8:30 – 16:30 óráig

A kisgyermeknevelői hivatás igen komoly felkészültséget kíván, mert a legérzékenyebb, legtöbb törődést, szeretetet, dédelgetést igénylő korosztályt neveli, gondozza. Biztosítja a gyerekek számára a harmonikus testi, szellemi, szociális fejlődés lehetőségét, feltételeit. Támogatja a gyermeket a világ megismerésében úgy, hogy aktivitásra való igényét tiszteletben tartja, nem veszi el tőle a felfedezés örömét. A csoportban olyan szabályokat igyekszik kialakítani, amelyek érthetők, elfogadhatók, betarthatók. Tevékenységet minden nap úgy tervezi meg hogy a gyermekek alkotó kedvét, aktuális igényét, vágyát is figyelembe vegye. 
Közösségünkben kialakult szabályok, elvárt munkahelyi viselkedési normák biztos kereteket adnak az összehangolt, eredményes, együttműködő munkavégzéshez. 

Egyéb technikai feltételek: 
A biztonságos működés, szabályozott munkavédelem, balesetvédelem, kémiai biztonság előre megtervezett formában megvalósult az év során a jogszabályi feltéteknek megfelelően. Az alkalmazotti közösség a nevelési év során munkavédelmi és tűzvédelmi oktatáson vett részt. 
A tűzoltó készülékek vizsgálata továbbá az tűzjelző rendszer karbantartása megtörtént az előírásoknak megfelelően. 
A kártevő irtási szolgáltatás a törvényességi előírásoknak megfelelően megtörtént évi két alkalommal. 
Az éves vízvizsgálatot elvégeztük. 
A tisztítószerek, vegyszerek használatánál a környezetvédelem, költségtakarékosság és az előírási útmutatók az irányadóak. Használatuk alkalmával a biztonsági előírásokat betartották a dolgozók. A gyerektől elzárva és külön helyiségben történt a tárolásuk. 
Tüdőszűrőn és üzemorvosi vizsgálaton határidőre minden dolgozó részt vett. 

Továbbképzések: 
A személyes gondoskodást végző személyek továbbképzéséről szóló 9/200. (VIII.4.) SzCsM rendelet alapján a bölcsődében alkalmazott kisgyermeknevelőknek a továbbképzési időszak tartama négy év, amely kezdete a személyes gondoskodást nyújtó személy munkába állásának, foglalkoztatása megkezdésének napja. Ezen időszak alatt kell teljesíteni pontszerzési kötelezettségüket. A továbbképzésre kötelezettnek egy továbbképzési időszak alatt felsőfokú végzettség esetén 80, egyéb szakképesítés, szakmai végzettség és segítő munkakörben legalább befejezett 8 általános iskolai végzettség esetén 60 pontot kell megszereznie. A továbbképzések nyilvántartása, szervezése az intézményvezető feladatkörébe tartozik. Minden munkavállaló nyilvántartása megtörtént, és figyelemmel kísértük/kísérjük a meghirdetett továbbképzéseket, hogy a lehetőségekhez képest, időarányosan mindenki részt tudjon venni ezen képzéseken, a szervezés folyamatos.

Tárgyi feltételek: 
A bölcsőde környezetét, helyi adottságait tekintve ideális ahhoz, hogy a gyerekek nyugodt körülmények között egészségesen fejlődjenek. A csoportszobák berendezése megfelelő, új, fejlesztést elősegítő eszközeink, játékaink vannak. Kisgyermekellátással foglalkozó intézmények esetében alapkövetelmény, hogy az épület biztonságos és esztétikus legyen, illetve a gyermekek által használt helyiségek a korosztálynak megfelelő, korszerű bútorokkal kerüljenek berendezésre. Fontos szempont az eszközöknél: a tartósság, a használhatóság, a megfelelő mennyiség, és a balesetmentesség. Csoportszobáink dekoratívak, a kisgyermeknevelők mindent megtesznek azért, hogy a csoportszobák az évszaknak, eseményeknek megfelelően dekorálva legyenek. Tárgyi feltételeink nagyon jók, minden csoportszobában megtalálhatók a gyermekek életkori sajátosságaink megfelelő értelmi képességet fejlesztő játékok, építő- és konstruáló játékok, szerepjátékok eszközei, gyermekbútorai és a vizuális nevelés eszközei. 
Csoportszoba: A szobákat úgy rendeztük be, hogy a gyermekek egészséges fejlődése biztosítva legyen, mozgás és játékigényük kielégítést nyerhessen, kedvükre játszhassanak társaikkal és kisgyermeknevelőjükkel. 
Játszóudvar: A bölcsőde udvara is a kor követelményeinek megfelelően lett kialakítva, ahol nyugodt körülmények között játszhatnak a kisgyermekek. A bölcsődés korú gyermek apró termetéhez illő felszerelést (rögzített és mobil kerti, illetve nagymozgás fejlesztő játékok) és a futkározáshoz sok szabad teret talál. A gyermekek örömére motorozásra motor pályakerült kialakításra. A homokozó a legkisebbeknek való változatban készült. 

Étkeztetés:
Bölcsődénk intézményi gyermekétkeztetést biztosít a bölcsődei ellátásban részesülő gyermekek részére: az ellátási napokon a reggeli főétkezést, a déli meleg főétkezést, valamint tízórai és uzsonna formájában két kisétkezést. 
Az étlapot élelmezésvezető állította össze figyelve a gyermekek életkorának megfelelő tápanyagbevitelre a változatosságot is figyelembe véve. 
Minden hétfőn kifüggesztésre került a heti étlap a faliújságon, hogy a szülők is megtekinthessék. 
Tálalókonyhánk a HACCP előírásai szerint működik.

A bölcsőde kapcsolatai 
A bölcsődei nevelés-gondozás a családi neveléssel együtt, azt kiegészítve szolgálja a gyermek fejlődését. Tevékenységét a vonatkozó gyermeki és szülői jogok és kötelességek figyelembevételével végzi. 
A szülő joga, hogy: 
• megválassza az intézményt, melyre gyermeke nevelését-gondozását bízza;
• megismerhesse a gyermekcsoportok életét; 
• megismerje a nevelési-gondozási elveket; 
• tanácsot, tájékoztatást kérjen és kapjon a kisgyermeknevelőtől;
• véleményt mondjon, illetve javaslatot tegyen a bölcsőde működésével kapcsolatban; 
• megismerje saját gyermeke ellátásával kapcsolatos dokumentumokat. 
A szülő kötelessége, hogy: 
• a gyermeke ellátásában közreműködő személyekkel és intézményekkel együttműködjön, 
• a fizetendő térítési díjat időben rendezze, 
• az intézmény házirendjét betartsa. 
A gyermek joga, hogy: 
• segítséget kapjon a saját családjában történő nevelkedéséhez, személyiségének kibontakoztatásához, a fejlődését veszélyeztető helyzet elhárításához, a társadalomba való beilleszkedéshez; 
• sérülés, tartós betegség esetén a fejlődését és személyisége kibontakozását segítő különleges ellátásban részesüljön; 
• a fejlődésére ártalmas környezeti és társadalmi hatások, valamint az egészségére káros szerek ellen védelemben részesüljön; 
• emberi méltóságát tiszteletben tartsák, a bántalmazással – fizikai, szexuális vagy lelki erőszakkal –, az elhanyagolással szemben védelemben részesüljön; 
• a hátrányos megkülönböztetés minden formájától mentes nevelésben-gondozásban részesüljön.
A bölcsődelátogatás, a családlátogatás, a szülővel történő fokozatos beszoktatás és a napi találkozások biztosítják, hogy a szülők megismerjék a bölcsődei nevelés-gondozás elveit és gyakorlatát, a kisgyermeknevelő pedig, a szülő segítségével megismeri a gyermek egyéni igényeit, szokásait. Ezek a tapasztalatok kölcsönösen segítik a család és az intézmény közötti jó kapcsolat kialakítását és elősegíti az együttnevelés megvalósulását. A bölcsőde – egymás kompetencia határainak kölcsönös tiszteletben tartásával – egész évben együttműködött mindazokkal, akik a családoknak nyújtott szolgáltatások és ellátások során a gyermekkel, illetve a gyermek családjával kapcsolatba kerülhetnek (gyermekjóléti szolgálat, védőnői szolgálat, házi gyermekorvos, nevelési tanácsadó, családsegítő központ, óvoda, a korai fejlesztés szakemberei, szakértői bizottság, gyermekvédelmi szakellátás, gyámügy). 

A családok és a bölcsőde kapcsolata: 
Intézményünkben nagyon fontosnak tartjuk a családokkal való együttműködést, a kölcsönös bizalmon alapuló korrekt, partneri viszony kialakítását a szülők és kisgyermeknevelők között. Kiemelt figyelmet fordítottunk a kétoldalú/kölcsönös tájékoztatásra, a szülői visszajelzésekre, melyre a következő lehetőségeink vannak: 
· napi találkozások (gyermekek bevételekor, hazaadáskor)
· hirdetőtáblákon az aktuális információk megosztása
· családi füzet (kölcsönös információcsere)
· a bölcsőde Facebook oldala, zárt Messenger csoportok
A bölcsődei nevelőmunkánk a családi nevelés értékeire épül, kiegészíti, összhangban van vele. Szakmai munkánkban nagy jelentőséget tulajdonítunk a családlátogatásoknak, mely kiváló alkalmat nyújt a család és a bölcsőde kapcsolatának építésére. A szülővel történő beszoktatás nagyban segíti a gyermekek adaptációját a bölcsődei élethez. Célunk, hogy támogassuk a kisgyermekes családokat gyermekeik nevelésében. 

Együttműködés más intézményekkel:
· A Módszertani ellenőrzési feladatokat a Magyar Bölcsődék Egyesülete látja el. 
· Folyamatos a kapcsolattartás a Mélykút Város Önkormányzat Gondozási Központjának Család és Gyermekjóléti szolgálatával. Az esetmegbeszéléseken lehetőség nyílik a szakmai kérdések megbeszélésére.
· Az Óvodákkal: Intézménylátogatásra invitáljuk az óvodapedagógusokat, hogy találkozhassanak a leendő óvodásokkal. 
· Védőnői szolgálat kollégáival
· A régióban lévő Bölcsődékkel
· Mélykút Város Önkormányzat Könyvtári Információs és Közösségi Helyével
· A Bács-Kiskun Vármegyei Pedagógiai Szakszolgálat Jánoshalmi Tagintézményével

Dokumentáció 
A bölcsőde a gyermek fejlődésének nyomon követése, a fejlődési folyamat alakulásáról való tájékozódás céljából az egyes módszertani javaslatokban megfogalmazott módon dokumentációt vezet. A dokumentáció vezetése, az abban szereplő adatok, információk felhasználása a gyermekről való lehető legmagasabb színvonalú gondoskodás biztosítása, a gyermek fejlődésének segítése, a hátrányos helyzetű gyermekek esetében a hátrányoknak és következményeiknek enyhítése érdekében történjék. A dokumentáció semmiféleképpen sem a gyermekek minősítését szolgálja. A dokumentáció vezetésénél fontos szempontok: a tárgyszerűség (objektivitás), a validitás (a szempontok, kategóriák, kritériumok stb. alkalmasak annak a helyzetnek, folyamatnak a jellemzésére, amelyre használják őket), a hitelesség, az árnyaltság, a rendszeresség ill. a folyamatosság. A dokumentáció készítéséhez alkalmazott módszerek és eszközök kiválasztásánál különösképpen tekintettel kell lenni a kisgyermekek fokozott biztonságigényére (személyi- és tárgyi környezet állandósága, az adott helyzetnek a kisgyermek megszokott, számára elfogadott élethelyzetekhez való hasonlósága). A dokumentáció vezetéséhez kérni kell a szülők hozzájárulását, a rögzítetteket kérésre a szülőknek meg kell mutatni. A dokumentáció vezetésénél és őrzésénél a személyiségi jogokat, valamint az adatvédelmi szabályokat a legmesszebbmenőkig figyelembe kell venni. 

Kisgyermeknevelői dokumentáció:
A gyermekek fejlődésének nyomon követése rendkívüli jelentőségű a vele folytatott munkában. A hatékonyság érdekében nem elég figyelmünket pusztán a jelenre, az adott pillanatra összpontosítanunk. Fontos, hogy át tudjuk tekinteni a fejlődés egész folyamatát, ennek érdekében pedig szükséges dokumentálni a gyermekek tevékenységét, viselkedését. A dokumentációt a bölcsőde vezető ellenőrizte, észrevételeivel és javaslataival segítette a munkájukat. 
Kisgyermeknevelők által vezetett dokumentációk: 
· Csoportnapló
· Gyermek egészségügyi törzslap
· Családi füzet
· Gyermekfejlődési Napló
· Családlátogatásról szóló esettanulmány
· Gyermekekről vezetett napi jelenléti kimutatás
· Beszoktatásról feljegyzés


A fejlődés leggyakoribb jellemzői a bölcsődés kor végére: 
• nagyon sok területen önálló a gyermek: egyedül étkezik, öltözködik, tisztálkodik, legfeljebb apró segítséget igényel; 
• már nemcsak a szoros felnőtt-gyermek kapcsolatban érzi magát biztonságban, hanem szívesen játszik társaival is; 
• jól tájékozódik környezetében, ismeri a napi eseményeket, a csoportban kialakított szokásokat, szabályokat, az ezekhez való alkalmazkodás nem jelent nehézséget számára; 
• környezete iránt nyitott, érdekli minden, szívesen vesz részt új tevékenységekben; 
• gazdag szókincse van, elsősorban beszéd útján tart kapcsolatot felnőttel, gyermekkel; 
• a gyermekek többsége szobatiszta.

Ünnepek, rendezvények, közös programok megvalósítása
Az ünnepek (Jeles napok) előkészítését, lebonyolítását továbbra is a kisgyermeknevelők és a bölcsődei dolgozók közössége végezte. Vidám, színes, saját programokkal próbáltuk a gyermekek mindennapjait változatosabbá tenni, mint például kisgyermeknevelők mesejátéka, közös éneklés, kreatív sarok, finomságok kóstolója, ötletes mozgásos játékok ajánlása. Ezekről – előzetes szülői hozzájáruló nyilatkozattal a személyiségi jogok védelme érdekében - képeket töltöttünk fel a bölcsőde facebook oldalára, illetve a zárt Messenger csoportba, hogy a szülők betekintést nyerhessenek a gyermekeik mindennapjairól. 
Megvalósult programjaink a 2025/2026-ös nevelési évben
· „Mézes Reggeli Program”
· Márton napi liba galiba
· Mikulás várás
· Farsangi mulatság
· Tojásfa díszítés 
· Húsvéti készülődés (nyuszi simogatás)
· Föld napja - virágültetés
· Anyák napja
· Madarak és fák napja – Papagáj bemutató
· Családi nap
· Óvodai nevelésbe távozó gyermekek búcsúztatása (szeptember 01.-n közösen átkísértük a szülőkkel együtt a gyermekeiket az óvodába, elősegítve a két intézmény közötti váltás a gyermek életében.)

Távlati célkitűzések
„Magad legyél a változás, amit a világban látni akarsz.” (Gandhi 06/03)

Vezetői hitvallás
Elsődlegesnek tartom, hogy a bölcsődébe járó gyermekek érzelmi biztonságban, szeretetben, szép élményekkel gazdagodva, minél önállóbban és boldogabban éljék meg a kisgyermekkort. 
Olyan közösséggel együtt működni, ahol a szakmai munkát belső hittel, elkötelezettséggel, a gyermekek fejlődésébe vetett bizalommal, a családdal szorosan együttműködve végezhetjük. 
Vezetőként a lehető legtöbbet nyújtani a közösségért azért, hogy ők is a lehető legtöbbet tehessék értünk, tiszteletben tartva egymás véleményét, törekedni a folyamatos megújulásra, fejlődésre a munkafolyamataikban. 

Kérem a tisztelt Képviselő-testület, hogy a Mélykúti Bölcsőde 2025/2026. nevelési évről szóló beszámolóját elfogadni szíveskedjenek!

Kelt: Mélykút, 2026. 09. 14.
Bálint Éva
Bölcsődevezető
                                                   
HATÁROZATI – JAVASLAT

Beszámoló a Mélykúti Bölcsőde 
2025/2026. nevelési évi munkájáról.


Mélykút Város Önkormányzat Képviselő-testülete a Mélykúti Bölcsőde 2025/2026. nevelési évi munkájáról szóló beszámolóját elfogadja.
                
 Felelős: Kovács Tamás polgármester
 Határidő: 2026. október 14. (határozat megküldésére)

